Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo zahraničných vecí Slovenskej republiky

2.	Názov zmluvy: Návrh na ratifikáciu Dohody o stabilizácii a pridružení medzi Európskymi spoločenstvami a ich členskými štátmi  na jednej strane a Bosnou a Hercegovinou na strane druhej

3.	Účel a predmet zmluvy a jeho úprava v právnom poriadku Slovenskej republiky:
Účelom a predmetom zmluvy je posilnenie spolupráce medzi Spoločenstvom a jeho členskými štátmi na jednej strane a Bosnou a Hercegovinou na strane druhej. Dohoda má prispieť najmä ku konsolidácii, k ekonomickému rastu a k posilneniu prítomnosti Únie v Bosne a Hercegovine. Prispeje k politickej, hospodárskej a inštitucionálnej stabilizácii v Bosne a Hercegovine, ako aj v celom regióne. Je založená najmä na politickom dialógu, v ktorom sa Európska únia a Bosna a Hercegovina vynasnažia pokračovať. Tento dialóg sa bude týkať úplnej integrácie Bosny a Hercegoviny do spoločenstva demokratických štátov a jej postupného zblíženia s Európskou úniou, intenzívnejšieho zbližovania stanovísk strán tejto dohody k medzinárodným otázkam vrátane spoločnej zahraničnej a bezpečnostnej politiky, a to prípadne aj prostredníctvom výmeny informácií, najmä pokiaľ ide o otázky s možnými závažnými dôsledkami pre strany tejto dohody, regionálnej spolupráce a rozvoja dobrých susedských vzťahov, spoločných názorov na bezpečnosť a stabilitu v Európe, vrátane spolupráce v oblastiach, na ktoré sa vzťahuje spoločná zahraničná a bezpečnostná politika Európskej únie. Taktiež je založená na politikách vzájomnej spolupráce, ktorá zahŕňa najmä hospodársku a obchodnú spoluprácu, v oblasti štatistiky, bankovníctva, poisťovníctva a ostatných finančných služieb, v oblasti  auditu a finančnej kontroly, podpory a ochrany investícií,  priemyselnej spolupráce, malých a stredných podnikov, cestovného ruchu, poľnohospodárstva a agropriemyslu, rybného hospodárstva, ciel, daní, spoluprácu v sociálnej oblasti, oblasti vzdelávania a odbornej prípravy, kultúry, informačnej spoločnosti, audiovizuálnej oblasti, sietí a služieb elektronických komunikácií, výmeny informácií,  dopravy, energetiky, jadrovej bezpečnosti, životného prostredia, výskumu a technického rozvoja, regionálneho a miestneho rozvoja a v oblasti verejnej  správy. Ustanovenia tejto dohody takisto zahŕňajú obchod s tovarmi a službami a ustanovenia o  investíciách, obsahujú taktiež spoluprácu v oblasti demokracie a ľudských práv. V právnom poriadku SR je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 199/2004 Z. z. Colný zákon a o zmene a doplnení niektorých zákonov, zákone č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, zákone č. 475/2004 Z.z. o ochrane hospodárskej súťaže o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, zákone č. 142/2000 Z. z. o metrológii a o zmene a doplnení niektorých zákonov, zákone č. 428/2002 Z. z. o ochrane osobných údajov,  zákone č. 483/2001 Z. z. o bankácha o zmene a doplnení niektorých zákonov, zákone č. 17/1992 Z. z. o životnom prostredí atď.

4.	Priama úprava práv alebo povinností fyzických osôb alebo právnických osôb:
články 47, 49,51, 56, 58, 74, 122, 124 

5.	Úprava predmetu medzinárodnej zmluvy v práve ES/EÚ:
Predmet zmluvy je upravený právne záväznými aktmi ES/EÚ, predovšetkým v čl. 310 Zmluvy o založení Európskeho spoločenstva.  
Súlad medzinárodnej zmluvy s právom ES/EÚ: úplná zhoda. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
medzinárodná politická zmluva, medzinárodná zmluva, ktorá priamo zakladá práva alebo povinnosti fyzických osôb alebo právnických osôb

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
medzinárodná  zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie nie je potrebný zákon

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis.